สิ้นครูแท้ ประกาศวุฒิสาร ศิลปินแห่งชาติปี 2542 ผู้สร้างภาพยนตร์สาวเครือฟ้า
สิ้นครูแท้ ประกาศวุฒิสาร 
 ศิลปินแห่งชาติปี 2542 ผู้สร้างภาพยนตร์สาวเครือฟ้า

นางพิมพ์รวี  วัฒนวรางกูร  อธิบดีกรมส่งเสริมวัฒนธรรม  กล่าวว่า ได้รับแจ้งว่า นายแท้  ประกาศวุฒิสาร ศิลปินแห่งชาติ สาขาศิลปะการแสดง (ผู้สร้างภาพยนตร์) ปี 2542 ถึงแก่กรรมลงวานนี้ ที่โรงพยาบาลรามคำแหง  ด้วยอาการหัวใจวายสิริรวมอายุ 100 ปี 3 เดือน  ซึ่งทายาทได้ขอพระราชทานน้ำหลวงอาบศพในวันที่ 15 สิงหาคม  เวลา 16.00  น.  พร้อมสวดพระอภิธรรมศพ  เวลา 18.00  น. ณ ศาลาอาภรณ์-พ่วงจินดา วัดพระศรีมหาธาตุวรมหาวิหาร  เขตบางเขน และมีกำหนดสวดพระอภิธรรมศพ  ระหว่างวันที่ 16-19  สิงหาคม  เวลา 19.00  น. โดยทายาทจะเก็บศพไว้บำเพ็ญกุศลเป็นเวลา 100  วัน  และจะขอพระราชทานเพลิงศพต่อไป ทั้งนี้ครูแท้ถือเป็นผู้สร้างภาพยนตร์ที่มีความรู้ความสามารถและประสบการณ์ของวงการภาพยนตร์ของไทย ซึ่งภาพยนตร์ทุกเรื่องที่สร้างถือว่าประสบความสำเร็จได้รับความนิยมจากประชาชนอย่างมาก  อาทิ เห่าดง ปาหนัน และสาวเครือฟ้า โดยกรมส่งเสริมวัฒนธรรม ได้มอบเงินช่วยเหลือเมื่อเสียชีวิตเพื่อร่วมบำเพ็ญกุศลศพ และเงินช่วยเหลือค่าจัดทำหนังสือเผยแพร่ผลงานและดำเนินการขอพระราชทานเพลิงศพให้

สำหรับนายแท้  ประกาศวุฒิสาร ได้รับพระมหากรุณาธิคุณจากพระบาทสมเด็จพระปรมินทรมหาภูมิพลอดุลยเดช บรมนาถบพิตร และสมเด็จพระนางเจ้าสิริกิติ์ พระบรมราชินีนาถ ในรัชกาลที่  9   ให้นำภาพยนตร์เรื่องสาวเครือฟ้า ไปจัดฉายเพื่อทอดพระเนตรที่พระที่นั่งอัมพรสถาน พระราชวังสวนดุสิต ประกอบเสียงเพลงก่อนที่ภาพยนตร์จะฉายนั้นพระบาทสมเด็จพระปรมินทรมหาภูมิพลอดุลยเดช บรมนาถบพิตร ทรงมีพระราชดำรัสผ่านราชเลขานุการในพระองค์ให้พากย์โดยใช้คำพูดเหมือนกับพากย์ให้ประชาชนชมในโรงภาพยนตร์ นับเป็นผู้บุกเบิกวงการภาพยนตร์ไทย ริเริ่มนำวิธีสร้างภาพยนตร์ด้วยต้นทุนที่ต่ำ แต่มีคุณภาพสูงมาใช้ เป็นบุคคลสำคัญทำหน้าที่ถ่ายทอดความรู้เทคนิคต่างๆ ให้แก่ผู้สร้างผู้กำกับภาพยนตร์เสมอมา